**Davčna obravnava odbitka DDV po prehodni določbi iz 46. člena ZDDV-1M**

**Pojasnilo FURS št.** **0920-16343/2022-2, z dne** **28. 10. 2022**

Z [Zakonom o spremembah in dopolnitvah Zakona o davku na dodano vrednost - ZDDV-1M](https://www.uradni-list.si/glasilo-uradni-list-rs/vsebina/2022-01-0015?sop=2022-01-0015) je pričel veljati novi 66b člen [Zakona o davku na dodano vrednost - ZDDV-1](http://www.pisrs.si/Pis.web/pregledPredpisa?id=ZAKO4701), ki določa, da sme davčni zavezanec odbiti DDV, ki ga je dolžan plačati ali ga je plačal pri nabavah osebnih avtomobilov, motornih koles, koles in podobnih vozil s pomožnim motorjem, namenjenih za opravljanje dejavnosti davčnega zavezanca, če je pogon motornega vozila brez izpusta ogljikovega dioksida ter vrednost vozila z vključenim obračunanim DDV in drugimi dajatvami ne presega 80.000 eurov.

Prehodna določba v 46. členu novele ZDDV-1M je dodatno določila, da davčni zavezanec, ki je motorno vozilo iz 66.b člena ZDDV-1 nabavil pred uveljavitvijo novele ZDDV-1M, obdobje popravka odbitka DDV iz 69. člena ZDDV-1 pa še ni poteklo, lahko izvede popravek odbitka DDV po uveljavitvi 66.b člena ZDDV-1, v sorazmernem delu glede na preostanek obdobja popravka.

Zavezanec, ki je kupil motorno vozilo iz 66.b člena ZDDV-1, zaradi administrativnih razlogov ne želi popraviti odbitka po določbi 46. člena ZDDV-1M. Posledično do znižanja nabavne vrednosti tega vozila ne bo prišlo in strošek amortizacije bo večji, kot če bi DDV odbil. V povezavi z sedmo točko prvega odstavka 30. člena ZDDPO-2 zavezanca zanima ali mu je strošek amortizacije obravnavanega motornega vozila v celoti priznan, kljub temu, da ne izrabi možnosti odbitka DDV.

V nadaljevanju vam odgovarjamo.

*Strošek amortizacije motornega vozila v delu nabavne vrednosti, ki izvira iz vstopnega DDV, ki bi ga zavezanec, v skladu s 46. členom ZDDV-1 lahko odbil, vendar ga ni, ne predstavlja davčno priznanega odhodka.*

V skladu s sedmo točko prvega odstavka 30. člena [Zakona o davku od dohodkov pravnih oseb - ZDDPO-2](http://www.pisrs.si/Pis.web/pregledPredpisa?id=ZAKO4687) predstavlja davek na dodano vrednost, ki ga zavezanec ni uveljavil kot odbitek vstopnega davka, čeprav je imel to pravico po ZDDV-1, davčno nepriznan odhodek. Posledično je tudi strošek amortizacije motornega vozila, v delu nabavne vrednosti, ki izvira iz vstopnega DDV, ki bi ga zavezanec v skladu s 46. členom ZDDV-1M lahko odbil, vendar ga ni, davčno nepriznan odhodek.

Administrativne obveznosti ne morejo biti razlog za spregled določbe iz sedme točke prvega odstavka 30. člena ZDDPO-2. Način popravka odbitka DDV iz 46. členom ZDDV-1M s tem pa administrativna bremena za zavezanca namreč sledijo uveljavljenemu načinu popravka odbitka DDV pri osnovnih sredstvih. Enako kot v obravnavanem primeru bi se tudi strošek amortizacije, ki bi izhajal iz neizrabljene možnosti popravka odbitka iz 69. člena ZDDV-1, štel za davčno nepriznanega.